DA Den Europæiske Unions Tidende CE 88/578

(2004/C 88 E/0590)

SKRIFTLIG FORESPØRGSEL E-3077/01

af Luis Berenguer Fuster (PSE) til Kommissionen

(9. november 2001)

Om: Sag vedrørende offentlig støtte til forlystelsesparken »Terra Mítica« i Alicante

Selskabet Sociedad Parque Temático de Alicante (SPTA), som er et offentligt selskab, der ejes fuldt ud af den valencianske regionalregering, Generalitat Valenciana, har underskrevet en aftale med hver af det amerikanske multinationale selskab Viacom's to datterselskaber Paramount Parks og Paramount Pictures. I henhold til aftalen med det første af disse selskaber forpligter Paramount Parks sig til i fire år at lede forlystelsesparken »Terra Mítica«. Samtidig har Paramount Pictures undertegnet en kontrakt, hvori selskabet i et vist omfang påtager sig at samarbejde om Ciudad de la Luz i Alicante. I forbindelse med denne anden kontrakt har den valencianske regionalregering stillet en garanti på op til 6 mio. US$ for Sociedad Parque Temático de Alicante.

Til trods for det røgslør, der er blevet lagt ud for at skjule, at den offentlige garanti ikke gælder »Terra Mítica«, er der visse oplysninger, der giver grundlag for at antage, at dette alligevel er tilfældet.

— Kontrakterne blev underskrevet den samme dag, den 2. oktober 2001, hvilket kan udledes af det fotografi, hvor de ansvarlige for »Terra Mítica«, SPTA, Paramount Parks og Paramount Pictures lykønsker hinanden med aftalerne.

— Det hævdes, at kontrakten mellem SPTA og Paramount Pictures blev underskrevet den 5. september, men først blev offentliggjort den 2. oktober. Generalitat Valenciana stillede en garanti for denne kontrakt den 5. september, men mærkeligt nok blev den ikke offentliggjort i Generalitat Valencianas tidende før den 5. oktober 2001.

— Der er ingen, der forstår, hvilke forpligtelser Paramount Pictures har over for Ciudad de la Luz, som stadig er et projekt på begyndelsesstadiet, og som vanskeligt allerede kan have brug for det beløb, der er stillet garanti for, navnlig når garantien udløber den 31.12.2002.

— Paramount Parks har krævet en bankgaranti på 13 mio. USD ud over garantien fra Generalitat Valenciana for at lede »Terra Mítica« (ifølge den valencianske presse den 18.10.2001), hvilket er blevet fortolket, som om den har forbindelse med garantien fra Generalitat Valenciana.

På baggrund af ovenstående bedes Kommissionen besvare følgende spørgsmål:

1. Mener Kommissionen ikke, at den garanti, der er stillet for SPTA, har til formål at undgå Kommissionens kontrol i sagen om offentlig støtte til »Terra Mítica«, og at det i virkeligheden er en garanti, der kommer denne forlystelsespark til gode?

2. Mener Kommissionen, at der er grundlag for at undersøge, om den garanti, som Generalitat Valenciana har stillet for SPTA, bliver misbrugt, og om den i sidste instans har til formål at støtte »Terra Mítica«?

3. Kan alle disse oplysninger have betydning i den sag, der er indledt vedrørende offentlig støtte til »Terra Mítica«?

Svar afgivet på Kommissionens vegne af Mario Monti

(10. januar 2002)

Kommissionen takker det ærede medlem for de oversendte oplysninger. Den vil henvende sig til de spanske myndigheder for at få nærmere kendskab til og for at kunne vurdere forholdene vedrørende reglerne for statsstøtte bl.a. i forbindelse med »Terra Mitica«-sagen (1). Den skal ikke undlade at meddele resultatet af undersøgelserne.

(1) EFT C 300 af 26.10.2001.